Diari Oficial de la Generalitat Valenciana


Sumari del DOGV 9841, del 03-05-2024 (2024/3422)

RESOLUCIÓ de 17 d'abril de 2024, sobre determinats aspectes per a la regulació de l'ús de dispositius mòbils en centres educatius no universitaris sostinguts amb fons públics de la Comunitat Valenciana.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9841

Data del DOGV
:   03-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3422


Data del document
:   17-04-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * legislació escolar
    * legislació
    * política educativa
    * alumnat

RESOLUCIÓ de 17 d'abril de 2024, sobre determinats aspectes per a la regulació de l'ús de dispositius mòbils en centres educatius no universitaris sostinguts amb fons públics de la Comunitat Valenciana. [2024/3422]  
L'accés a les tecnologies de la comunicació, especialment l'ús de dispositius mòbils, ha transformat la manera en què les persones interactuen amb la informació i establixen relacions personals. Això té un impacte directe en l'aprenentatge i el desenvolupament socioemocional de l'alumnat. Estos dispositius són una ferramenta valuosa per a la innovació pedagògica i l'aprenentatge quan s'implementen amb un pla digital de centre que els sustente. No obstant això, l'ús indiscriminat de la tecnologia sense supervisió d'un adult pot desenvolupar certs comportaments repetitius i disruptius en l'àmbit educatiu i social, i provocar dificultats en el procés d'aprenentatge i en la gestió de la convivència en els centres educatius. Atés que l'ús d'estos dispositius comporta riscos individuals, tenim la responsabilitat com a societat d'aportar l'acompanyament i l'orientació adequats dins del sistema educatiu.  
  
Les accions preventives i les mesures per a l'organització i el funcionament fomenten un ús segur d'internet i les tecnologies de la informació i la comunicació entre els menors en els centres escolars. Promoure una educació digital responsable implica restriccions de temps, finalitat i lloc d'ús, tant dins dels entorns educatius com fora. Esta responsabilitat recau en tots els membres de la comunitat educativa.  
  
La Llei 26/2018, de 21 de desembre, de drets i garanties de la infància i l'adolescència, en els capítols II i XIV del títol II, establix que els poders públics adoptaran les mesures necessàries per a protegir els menors de qualsevol forma de violència, incloent-hi l'exercida a través de les noves tecnologies, així com la promoció de l'educació i la informació per a un consum responsable, sostenible, crític i ètic amb l'objectiu de previndre les pràctiques abusives.  
Els decrets d'organització i funcionament de centres d'ensenyaments no universitaris establixen directrius orientades a la promoció d'un clima propici en l'entorn educatiu.  
El Decret 195/2022, d'11 de novembre, del Consell, d'igualtat i convivència en el sistema educatiu valencià, fa referència a les línies formatives, les estructures i les mesures organitzatives en l'ús dels dispositius mòbils en els centres educatius.  
  
D'acord amb les competències que establix el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
  
Primer. Objecte  
Esta resolució té per objecte regular l'ús de dispositius mòbils en els centres educatius durant la jornada escolar (horari lectiu, temps d'esplai i períodes dedicats al desenvolupament d'activitats complementàries i extraescolars), respectant la seua autonomia i les normes d'igualtat i convivència establides en l'organització i el funcionament del centre educatiu.  
  
Segon. Àmbit d'aplicació  
1. L'àmbit d'aplicació són els centres educatius d'ensenyaments no universitaris sostinguts amb fons públics de la Comunitat Valenciana.  
  
2. Els centres educatius privats d'ensenyaments no universitaris podran acollir-se al que es regula en esta resolució.  
  
Tercer. Regulació  
1. Les normes d'igualtat i convivència han de contindre les mesures actualitzades concernents a la regulació dels dispositius mòbils, donant suport a l'autoritat del personal docent i garantint la presa de decisions basada en els principis de necessitat, proporcionalitat i eficiència.  
2. Davant de l'incompliment de les condicions d'ús, cada centre establirà, dins de les seues normes d'organització i funcionament, el procediment de retirada, custòdia temporal i devolució dels dispositius. Abans de la retirada, el personal docent ha d'assegurar-se que l'alumne els apague com a garantia de confidencialitat. Mantindre operatius estos dispositius s'entendrà com a ús.  
3. L'ús de dispositius mòbils només estarà permés en els centres educatius de la Comunitat Valenciana dins de les excepcionalitats que arreplega el resolc quart d'esta resolució.  
  
Quart. Excepcionalitats  
1. En el cas d'activitats que requerisquen l'ús didàctic de dispositius mòbils, hauran de preveure's en el projecte educatiu de centre i en la programació d'aula corresponent, amb la supervisió del personal docent. Per a això, seran considerades les característiques psicoevolutives i socials de l'alumnat, sense que la situació socioeconòmica o l'accés a la tecnologia siguen motiu de discriminació. Una vegada finalitzada l'activitat, el personal docent haurà d'assegurar-se de l'apagament dels dispositius mòbils.  
2. La direcció del centre podrà autoritzar l'ús del dispositiu mòbil per raons individuals específiques de salut o altres degudament justificades.  
  
Cinqué. Sensibilització, formació i avaluació  
La Conselleria d'Educació, Universitats i Ocupació impulsarà mesures de sensibilització, formació i avaluació dirigides a tota la comunitat educativa sobre l'ús responsable i segur de dispositius mòbils i els riscos d'internet i les xarxes socials.  
  
Sisé. Seguiment  
La Inspecció d'Educació vetlarà pel compliment d'estes instruccions i assessorarà i informarà sobre elles els diferents sectors de la comunitat educativa.  
  
Seté. Entrada en vigor  
Esta resolució tindrà efectes a partir de l'endemà de la publicació en el Diari Oficial de la Generalitat Valenciana.  
  
València, 17 d'abril de 2024.- La directora general d'Innovació i Inclusió Educativa: María del Rosario Escrig Llinares.